**Cwrs Uwch – Uned Arbennig:**

**Gwers i hyrwyddo a chyflwyno Dydd Miwsig Cymru (9 Chwefror 2018)**

**Nodiadau i’r Tiwtor**

Nod y wers:

* Cyflwyno Dydd Miwsig Cymru a detholiad o artistiaid pop/roc Cymraeg;
* Trafod arferion gwrando ar gerddoriaeth;
* Dysgu geirfa a chystrawennau newydd.

Cynhelir Dydd Miwsig Cymru 2018 ar 9 Chwefror. Mae Llywodraeth Cymru yn gweithio gyda gorsafoedd radio, cerddorion a chwmnïau i ddathlu a rhoi sylw i gerddoriaeth Gymraeg ar y diwrnod yma. Bwriad y deunydd yma yw rhoi cyflwyniad i ddetholiad o artistiaid pop/roc Cymraeg cyfoes (a rhai hanesyddol) i ddysgwyr sy’n dilyn cyrsiau Uwch yn ystod y cyfnod sy’n arwain at Ddydd Miwsig Cymru, a’u hannog i wrando ymhellach ac i fynd i gigs Cymraeg, o bosib.

Mae’n bosib cyflwyno’r elfennau yn y wers hon dros fwy nag un sesiwn.

1. **Cyflwyniad – fideo**

I gyflwyno’r uned, chwaraewch y fideo byr o Huw Stephens yn cyflwyno Dydd Miwsig Cymru:

<https://youtu.be/4WRnN8JiFfg>

Does dim gweithgaredd gwrando/gwylio a deall, llenwi bylchau, gwrando am eirfa benodol na chwestiynau aml-ddewis ar gyfer y darn hwn, dim ond cyfle i wrando a gwylio’r cyflwyniad (ac mae popeth sy’n cael ei ddweud yn ymddangos ar ffurf isdeitlau ar y sgrin). Mae modd trafod unrhyw eirfa anghyfarwydd neu unrhyw beth sydd wedi peri anhawster i’r dysgwyr.

1. **Siarad**

Cyflwynwch y cwestiynau sy’n trafod arferion gwrando ar gerddoriaeth. Gellir gwneud hyn trwy wahodd y dysgwyr i ofyn y cwestiynau i chi yn gyntaf. Wedi i chi roi’ch atebion, rhannwch y dosbarth yn grwpiau bach i holi ei gilydd. Wedi iddynt gael cyfle i drafod, dewch â’r dosbarth yn ôl at ei gilydd a gofynnwch i rywun o bob grŵp pwy sy’n gwrando ar gerddoriaeth fwya a phwy sy’n gwrando leia.

1. **Gwylio, gwrando a siarad - portreadau**

Rhannwch y dosbarth yn barau. Rhowch gerdyn gyda phortread byr o grŵp neu gerddor i bawb (Atodiad 1). Gellir rhoi dau gerdyn os yw’r dosbarth yn fach iawn – sicrhewch fod o leiaf un cerdyn ar gyfer pob un o’r naw artist wedi ei ddosbarthu. Gofynnwch i bawb ddarllen ei bortread(au) i’w partner o leiaf ddwywaith, wedyn dywedwch eich bod am iddyn nhw ddyfalu pa artist ar y fideo sy’n cael ei ddisgrifio ar y cardiau sydd ganddyn nhw. Chwaraewch y fideo (Pop A Dydd Miwsig Cymru) ar ei hyd i ddechrau ac yna chwaraewch y fideo eto, gan oedi gyda phob artist a gofyn pwy sydd â phortread o’r grŵp/cerddor hwnnw. Gofynnwch iddynt ddarllen y portread yn uchel, ac os oes mwy nag un cynnig gwahanol, trafodwch pa un mae’r mwyafrif yn ei feddwl sy’n iawn a rhowch yr ateb cywir iddynt. Dyma’r atebion:

|  |  |
| --- | --- |
| Edward H Dafis | Grŵp roc oedd yn llenwi neuaddau ledled Cymru yn y 1970au. Roedd y band eisiau symud cerddoriaeth Gymraeg oddi wrth y synau gwerinaidd a swynol (oedd yn gyffredin iawn yng ngherddoriaeth Gymraeg y cyfnod) tuag at agwedd mwy swnllyd a chynhyrfus.Caneuon enwog: Breuddwyd Roc a Rôl, Ysbryd y Nos, Pishyn |
| Geraint Jarman | Canwr sydd wedi bod yn perfformio a chyfansoddi ers y 1970au, ac sy’n dal i wneud hynny. Dechreuodd ei yrfa yn y band acwstig Bara Menyn gyda Meic Stevens a Heather Jones ddechrau’r 1970au cyn mynd ar ei drywydd ei hun yn canu caneuon roc a reggae. Roedd ei fand, Y Cynganeddwyr, yn cynnwys llawer o gerddorion di-Gymraeg ac mae dylanwad diwylliannau gwahanol yn gryf ar ei ganeuon.Caneuon enwog: Gwesty Cymru, Ethiopia Newydd, Bourgeois Roc  |
| Bando | Band pop o’r 1980au gyda Caryl Parry Jones yn brif leisydd a phrif gyfansoddwr caneuon y grŵp. Roedd y band yn nodedig am ei ganeuon pop slic a fideos trawiadol.Caneuon enwog: Space Invaders, Shampŵ, Chwarae’n Troi’n Chwerw |
| Bryn Fôn | Actor a chanwr pop sydd wedi denu miloedd i’w gigs/cyngherddau ers diwedd yr 1980au gyda’i fand Sobin a’r Smaeliaid ac wedyn yn canu dan ei enw ei hun. Mae ei ganeuon mwyaf poblogaidd yn cynnwys caneuon roc neu bop anthemig a baledi melodaidd.Caneuon enwog: Rebal wicend, Meibion y Fflam, Ceidwad y Goleudy |
| Y Cyrff | Grŵp *indie* o Lanrwst oedd yn boblogaidd yn ystod yr 1980au a dechrau’r 90au. Roedd y band yn perthyn i genhedlaeth newydd oedd yn herio’r hen enwau mawr ac eisiau clywed lleisiau newydd, ifanc ar lwyfannau ac ar y cyfryngau Cymraeg. Aeth dau aelod o’r grŵp ymlaen i fod yn aelodau o Catatonia, a gafodd lwyddiant yn siartiau Prydain.Caneuon enwog: Cymru, Lloegr a Llanrwst, Anwybyddwch Ni, Hwyl Fawr Heulwen |
| Gorky’s Zygotic Mynci | Grŵp gafodd ei ffurfio yng Nghaerfyrddin ddechrau’r 1990au pan oedd yr aelodau yn yr ysgol ac a barodd tan 2006. Mae sŵn unigryw yn eu caneuon pop a gwerinaidd seicadelig ac ro’n nhw’n canu yn Gymraeg ac yn Saesneg (y ddwy iaith yn yr un gân yn aml!).Caneuon enwog: Merched yn Neud Gwallt ei Gilydd, Iechyd Da, Diamonds o Monte Carlo |
| Maffia Mr Huws | Hogiau o ardal Bethesda yng Ngwynedd ddaeth at ei gilydd i ffurfio band yn yr 1980au (yn llythrennol – ro’n nhw i gyd yn byw yn yr un tŷ am gyfnod!). Bu’r grŵp yn brysur iawn ac ar un adeg, ro’n nhw’n perfformio mewn dros 100 o gigs y flwyddyn. Mae’r grŵp wedi dod yn ôl at ei gilydd yn ddiweddar ac yn perfformio eto mewn gigs i gynulleidfa hen a newydd.Caneuon enwog: Ffrindia, Gitâr yn y To, Nid Diwedd y Gân |
| Eden | Y *girl band* Cymraeg mwyaf adnabyddus – daeth Rachael, Non ac Emma at ei gilydd yn y 1990au i ffurfio’r grŵp pop hwn. Daeth y grŵp yn ôl at ei gilydd i berfformio yn yr Eisteddfod Genedlaethol yn Ynys Môn yr haf diwethaf ac yn ogystal â phlesio’r rhai oedd eisiau camu’n ôl i’r 90au, mi lwyddon nhw i ennill cynulleidfa newydd, ifanc hefyd.Caneuon enwog: Paid â Bod Ofn, Gorwedd Gyda’i Nerth, Rho i Mi Wên |
| Anweledig | Band o Flaenau Ffestiniog oedd yn canu cymysgedd o ganeuon roc, ffync, reggae a ska yn y 1990au hyd at 2008. Roedd Ceri Cunnington yn brif leisydd bywiog iawn i’r band ac roedd llawer o offerynwyr yn aelodau o’r grŵp – o leiaf 8 neu 9 fel arfer. Rhyddhawyd eu hallbwn gyntaf, Sombreros yn y Glaw yn 1998. Yn y gân Dawns y Glaw, mae llinell sy’n dweud bod y defaid yn gwisgo sombreros ym Mlaenau Ffestiniog yn yr haf!Caneuon enwog: Dawns y Glaw, Chwarae dy Gêm, Cae yn Nefyn |

1. **Serch/Serch hynny**

Esboniwch ystyr y gair ‘serch’ yng nghyd-destun cân serch ac esboniwch ystyr cwbl wahanol yr ymadrodd ‘serch hynny’. Ewch dros y frawddeg gyntaf sy’n enghreifftio defnydd o ‘serch hynny’, yna gofynnwch i barau fynd trwy’r brawddegau eraill, gan eu cwblhau â chymal yn dechrau gyda ‘serch hynny...’. Wedi iddynt fynd trwy’r brawddegau, gellir gofyn i bob pâr gyflwyno’u brawddeg orau/hoff frawddeg i’r dosbarth. Dylech fod yn mynd o gwmpas yn gwirio’r brawddegau yn ystod y gweithgaredd hwn.

1. **Ymarfer Geirfa**

Gofynnwch i barau wneud yr ymarfer llenwi bylchau (aml-ddewis). Ewch dros yr atebion, gan drafod yr ystyron yn ôl yr angen.

1. **Môr o Gariad**

Gofynnwch i rywun ddarllen y ddau baragraff o gyflwyniad i’r gân (gellid rhannu’r darn rhwng aelodau’r dosbarth fesul brawddeg). Cynorthwywch neu ailadroddwch yn ôl yr angen. Cyn chwarae’r gân iddynt, gofynnwch i bawb ddilyn y geiriau sydd ar y papur wrth iddynt wrando. Chwaraewch y gân, yna atebwch unrhyw gwestiynau ynglŷn ag ystyr, ond peidiwch â mynd trwy’r cyfan yn fanwl yn cyfieithu/esbonio. Gallech ddarllen y cyflwyniad eto wedi iddynt glywed y gân.

Gofynnwch i barau fynd trwy’r ymarfer i roi ffurfiau lluosog ansoddeiriau yn y bylchau yn yr ymadroddion cyffredin ac ewch dros yr atebion.

Sicrhewch mai dim ond y fersiwn o eiriau’r gân sydd â bylchau y mae pawb yn gallu’i gweld a gofynnwch iddynt weithio gyda phartner i lenwi cymaint o’r bylchau ag y gallant. Gellid chwarae’r gân unwaith eto cyn y cam hwn. Pan fydd pawb wedi gwneud cymaint ag y gallant, chwaraewch y gân eto, gan roi cyfle iddynt wirio’u hatebion a llenwi unrhyw fylchau sy’n weddill cyn i chi fynd dros y geiriau eto ar y diwedd.

1. **Siarad**

Cyflwynwch y cwestiynau sy’n trafod Meic Stevens, grwpiau a chantorion Cymraeg eraill a chaneuon serch a gofynnwch i grwpiau drafod cyn dod â’r dosbarth at ei gilydd i drafod:

* pwy sy’n hoff o ganeuon Meic Stevens;
* pa artistiaid Cymraeg eraill mae pobl wedi eu clywed ac ydyn nhw’n eu hoffi;
* beth yw hoff ganeuon serch aelodau’r dosbarth.
1. **Gwylio, gwrando a siarad 2**

Esboniwch y byddwch yn chwarae fideo sy’n cynnwys clipiau o 6 grŵp/cerddor Cymraeg arall (Pop B) ac y byddwch yn gofyn am eu barn am yr artistiaid hynny ar ôl iddynt eu gweld a’u clywed.

Ar ôl chwarae’r fideo, rhannwch y dosbarth yn grwpiau bach i drafod pa un o’r artistiaid maen nhw’n ei hoffi fwya a pha un maen nhw leia hoff ohono ac i nodi a fyddent yn hoffi gwrando mwy ar unrhyw rai ohonyn nhw, neu fynd i’w gweld yn fyw? (Mae Elin Fflur, Candelas ac Yws Gwynedd yn perfformio’n rheolaidd mewn gigs, chwalodd y Genod Droog yn 2008 ac mae’r Sibrydion a Gwibdaith Hen Frân yn dawel ers blwyddyn neu ddwy.)

1. **Hoff ganeuon Ysgol y Strade**

Fel gweithgaredd ychwanegol, mae modd defnyddio’r fideo canlynol gan ddisgyblion Ysgol Gyfun y Strade:

<https://www.youtube.com/watch?v=2y8-dmZ-Cxs>

Gellir gofyn i’r dysgwyr nodi:

1. Pa grŵp/artist Cymraeg sydd fwyaf poblogaidd gyda disgyblion a staff yr ysgol?
2. Pa gân Gymraeg yw’r un fwyaf poblogaidd yno?

Gellid gwylio a thrafod y fideo yn y dosbarth neu osod hyn fel gwaith cartref.